**МОТИВИ**

**към проекта на Закон за маслодайната роза**

Приемането на Закон за маслодайната роза произтича от необходимостта да се регулира сектора на розопроизводството и розопреработването в България, по отношение на който след 1989 година настъпват значителни промени, следвайки основните принципи на трансформация на пазарната икономика. Масовото създаване на насаждения от различни видове рози с различни стопански качества през последните години и свръхпроизводството на розов цвят, който не може да бъде обработен технологично в съществуващите обекти за преработка налагат настоящата законодателна инициатива. В Република България съществуват вековни традиции в отглеждането на маслодайна роза и производството на различни видове продукти от цвят на маслодайна роза. Българското розово масло е добре познато на международните пазари, където се изнася от 1820 г. до днес, не само за пазарите на страните от Европейския съюз (ЕС), но и за Съединените американски щати (САЩ), Австралия, Япония, Средния Изток и др. Обичайно производството на розово масло и продукти от маслодайна роза е част от семеен бизнес, който се предава от поколение на поколение. Спецификата на работа, ограниченото търсене и предлагане на оригиналните крайни продукти, нарасналата конкуренция от страна на Афганистан, Турция, Иран и Китай като производители налагат намесата на държавата чрез създаването на правна рамка, която да гарантира произхода на произвежданите продукти от маслодайна роза различни от защитеното географско указание „Българско розово масло“(Bulgarsko rozovo maslo).

Към момента създаването на насажденията от маслодайна роза и различните етапи от производството на продукти, хранителни или козметични, в които се влагат съставки, получени от преработката на розов цвят не се контролират напълно. Частично регламентирано в Закона за посевния и посадъчния материал е производство на посадъчен материал от маслодайна роза и производството на продукта със защитено географско указание „БЪЛГАРСКО РОЗОВО МАСЛО“ (BULGARSKO ROZOVO MASLO) съгласно Закона за прилагане на общата организация на пазарите на земеделски продукти на Европейския съюз (ЗПООПЗПЕС) и Регламент за изпълнение (ЕС) № 1020/2014 на Комисията от 25 септември 2014 г. за вписване на наименование в регистъра на защитените наименования за произход и защитените географски указания [Българско розово масло (Bulgarsko rozovo maslo)(ЗГУ)] (ОВ, L 283 от 2014 г.).

Към настоящия момент не съществува европейска и национална нормативна уредба, която да регламентира:

1. създаването, отглеждането и идентификацията на насаждения от маслодайна роза;

2. изкупуването и преработката на цвят от маслодайна роза;

3. производството и етикетирането на продуктите от цвят на маслодайна роза, включително на продукта със защитено географско указание „Българско розово масло“ (Bulgarsko rozovo maslo);

4. регистрацията и контролът по отношение на розопроизводителите, розопреработвателите и обектите за производство на продукти от цвят на маслодайна роза.

5. санкциите по отношение на лицата, извършващи нарушения при производството на цвят от маслодайна роза и продукти от цвят на маслодайна роза.

**МИНИСТЪР-ПРЕДСЕДАТЕЛ:**

 **БОЙКО БОРИСОВ**